Venäjän media on tehnyt oman johtopäätöksensä siitä, miksi Niinisalon harjoituksiin tulleet amerikkalaissotilaat eivät näy Suomen katukuvassa.

Niinisalossa maanantaina alkanut sotaharjoitus näyttää kiinnostavan Venäjän mediaa, joka on julkaissut useita artikkeleita Suomeen saapuneista yhdysvaltalaisista sotilaista.

Useissa artikkeleissa kerrotaan alkujaan Ylen julkaiseman uutisen pohjalta, etteivät amerikkalaissotilaat tule kuitenkaan näkymään Suomen katukuvassa. Sotaharjoituksen johtajan apulainen, everstiluutnantti Pekka Purtonen kertoi Ylelle tähän syyksi tiukan aikataulun.

– Harjoituksen aikataulu on varsin tiivis. Harjoitusalueelta ei käytännössä poistuta eikä niin sanottuja vapaitakaan ole, Purtonen sanoi Ylelle.

Niinisalossa harjoittelevan Yhdysvaltain Toisen ratsuväkirykmentin kotipaikka on Baijerissa Etelä-Saksassa.­

Venäjän mediassa Purtosen sanomisia on tulkittu kuitenkin toisella tavalla. Esimerkiksi uutistoimisto Interfax kirjoittaa Purtosen selittäneen asian näin:

– Sen vuoksi, koska amerikkalaiset sotilaat ovat aiheuttaneet ristiriitaisen reaktion yhteiskunnassa, hän sanoi, että paikalliset asukkaat tulevat tuskin näkemään amerikkalaisia sotilaita kaduilla.

Niinisalon Arrow 16-harjoitukseen osallistuu noin 2 300 suomalaista ja noin 160 yhdysvaltalaista sotilasta sekä satoja ajoneuvoja. Yhdysvaltalaisilla on mukanaan muun muassa parikymmentä panssaroitua Stryker-miehistönkuljetusajoneuvoa.

”Aiheuttanut ristiriitaisen reaktion”

Venäjän valtakunnallinen NTV-kanava kuvailee niin ikään, kuinka amerikkalaiset sotilaat aikovat välttää julkisella paikalla liikkumista Suomessa.

– On syytä huomata, että amerikkalaisten sotilaiden läsnäolo on aiheuttanut ristiriitaisen reaktion Suomen yhteiskunnassa, minkä vuoksi Yhdysvaltain sotilaat eivät aio näyttäytyä kaduilla, vaan he tulevat oleskelemaan vain harjoitusalueella, NTV kertoo.

Myös arvostettu talouslehti Kommersant kertoo, että syy amerikkalaisten sotilaiden pysyttelyyn Niinisalon harjoitusalueella on heidän herättämänsä ristiriitainen vastaanotto suomalaisten keskuudessa.

Stryker-kuski Tristan Martinez harjoittelee Toisen ratsuväkirykmentin mukana Niinisalossa.­

Venäjän hallituksen lehti Rossiiskaja gazeta kertoo puolestaan, että Yhdysvaltain sotilaiden tulo harjoituksiin on herätti jo keväällä äänekkään poliittisen skandaalin Suomessa. RG:n nimettömiin lähteisiin perustuvan muotoilun mukaan ”Helsingissä tähdennetään” Suomen rikkovan harjoituksessa Pariisin rauhansopimusta.

– Helsingissä tähdennetään, että suomalaisten sotilaiden osallistuminen sotaharjoituksiin yhdessä amerikkalaisten sotilaiden kanssa rikkoo Pariisin rauhansopimusta vuodelta 1947. Pentagonin maksamissa harjoituksissa Suomen armeija auttaa amerikkalaisia, mikä ylittää Pariisin sopimuksen raamit, RG kirjoittaa.

Kevätmyrsky kiinnostaa myös

Venäjän mediassa on myös uutisoitu Virossa alkaneesta Kevätmyrsky-sotaharjoituksesta, johon osallistuu useiden Nato-maiden sotilaita. Suomesta harjoitukseen osallistuu kolme kapteenia, jotka menevät esikuntatehtäviin vajaaksi viikoksi.

Esimerkiksi tv-kanava Dozhd uutisoi Viron harjoituksesta niin, että syntyy mielikuva Suomen Nato-jäsenyydestä. Myöskään Suomen osallistumisasteen pienuutta ei tehdä selväksi.

– Harjoituksiin ottaa osaa sotilaita kymmenestä Nato-maasta. Viron ja Baltian maiden lisäksi sotilaitaan ovat lähettäneet Iso-Britannia, Yhdysvallat, Saksa, Puola, Ranska, Kanada, Suomi ja Hollanti. Yhteensä harjoitukseen ottaa osaa noin kuusi tuhatta henkilöä, Dozhd kertoo uutisessaan.